ORDE do 15 de setembro de 2005 pola que se amplía o programa de gratuidade de libros de texto en centros sostidos con fondos públicos para os niveis obrigatorios e gratuítos para o curso escolar 2005/2006.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 20/09/2005

A Orde do 13 de maio de 2005 pola que se convoca e regula o programa de gratuidade de libros de texto en centros sostidos con fondos públicos para os niveis obrigatorios e gratuítos para o curso escolar 2005/2006 (DOG do 23 de maio) establece, no seu artigo terceiro, que no citado curso escolar implantarase a gratuidade en 3º e 4º curso de educación primaria e procederase á reposición dos libros de texto en 6º curso de educación primaria e 2º curso de educación secundaria obrigatoria.
Porén, é vontade do goberno dar cumprimento aos compromisos adquiridos ante a sociedade galega, implantando no curso 2005/2006 a gratuidade de libros de texto en toda a etapa de educación primaria.
Para levar a cabo esta implantación é preciso ampliar a citada orde de convocatoria aos cursos que actualmente non son obxecto de gratuidade (1º, 2º e 5º de educación primaria) e, tendo en conta as circunstancias excepcionais de inmediatez na iniciación do curso escolar, e o feito de que haxa alumnos que xa adquiriron os libros de texto, traen consigo a necesidade de facer as oportunas adaptacións con relación á orde inicial xa publicada.
En exercicio das competencias atribuídas no Decreto 454/2003, do 26 de decembro, polo que se establece a estrutura orgánica da Consellería de Educación e Ordenación Universitaria (DOG do 19 de xaneiro de 2004), esta consellería
DISPÓN:
Primeiro.-Obxecto, ámbito de aplicación e beneficiarios.
1. A presente orde ten por finalidade ampliar o programa de gratuidade de libros de texto para o curso escolar 2005/2006.
2. O programa de gratuidade será aplicable a todos os centros sostidos con fondos públicos da Comunidade Autónoma de Galicia.
3. Serán beneficiarios desta ampliación do programa todos os alumnos que cursen 1º, 2º e 5º de educación primaria nos centros indicados no parágrafo anterior.
Segundo.-Materiais que se inclúen no programa.
1. No programa de gratuidade inclúense exclusivamente libros de texto que se poidan reutilizar durante catro cursos escolares.
2. Non obstante, os libros de texto de 1º e 2º curso de educación primaria exixen un tratamento diferenciado incluíndose neste caso todos os libros de texto aínda que non poidan ser reutilizados en cursos posteriores.
3. Non se inclúen outros materiais tales como cadernos de idiomas, cadernos de exercicios, dicionarios, atlas, libros de titoría e outros materiais similares.
Terceiro.-Adhesión e renuncia ao programa.
1. Todos os centros sostidos con fondos públicos da Comunidade Autónoma de Galicia que impartan 1º, 2º e/ou 5º curso de educación primaria no curso escolar 2005/2006, enténdense adheridos a este programa.
2. Aqueles centros que non se adhiran ao programa dispoñen de 40 días naturais, contados desde o día seguinte ao da publicación desta orde no Diario Oficial de Galicia, para comunicar a súa non-adhesión motivada, segundo o modelo establecido como anexo I. Os centros que presenten a súa non adhesión non poderán acollerse ao programa de gratuidade nestes cursos ata que transcorran catro anos desde a súa implantación ou se proceda á reposición total, de acordo co previsto na disposición transitoria única desta orde.
Cuarto.-Importe da subvención.
A Consellería de Educación e Ordenación Universitaria subvencionará os libros de texto nas seguintes contías por alumno acollido ao programa e curso:
-1º curso de educación primaria: 115 euros.
-2º curso de educación primaria: 115 euros.
-5º curso de educación primaria: 140 euros.
Quinto.-Procedemento de entrega dos libros no centro.
1. Os pais que se queiran acoller ao programa de gratuidade en 1º, 2º e 5º de educación primaria deberán entregar os libros no centro educativo. A dita entrega realizarase preferentemente nos dez primeiros días naturais contados a partir do día seguinte ao da publicación desta orde no Diario Oficial de Galicia, aínda que existirá un prazo máximo de 40 días naturais. Os libros deberán ser novos e encontrarse en perfectas condicións, en caso contrario non se aceptarán.
2. O centro entregaralles un documento onde irán relacionados os libros de texto de que fan entrega, segundo anexo II. Este documento será asinado por duplicado, polo director do centro e polos pais, quedando un exemplar en poder do centro e o outro seralle entregado á familia.
3. Mediante a sinatura deste documento os pais entregan os libros no centro, aceptan as condicións desta subvención, declaran baixo xuramento ter efectuado o gasto e non ter recibido calquera outra axuda para a mesma finalidade doutras administracións ou entes públicos e a devolver os libros en perfecto estado ao finalizar o período lectivo.
4. O centro ao recibir os libros de texto dos alumnos procederá ao seu inventario, debendo ser convenientemente identificados e conservados.
Sexto.-Envío de documentación por parte dos centros.
1. Os centros deberán enviarlle unha certificación dos alumnos acollidos en 1º, 2º e 5º de educación primaria, segundo o anexo III, á Consellería de Educación e Ordenación Universitaria, Dirección Xeral de Ordenación e Innovación Educativa, edificio administrativo San Caetano, bloque II, 2º andar, 15781 Santiago de Compostela (A Coruña).
2. O prazo para presentar a citada certificación remata dez días naturais despois da data límite de entrega dos libros nos centros por parte das familias.
3. Os centros concertados poderán presentar a citada documentación en calquera dos rexistros a que se refire o artigo 38.4º da Lei 30/1992, do 26 de novembro, do réxime xurídico das administracións públicas e do procedemento administrativo común (BOE do 27), modificada pola Lei 4/1999, do 13 de xaneiro (BOE do 14).
4. Se a solicitude fose remitida por correo certificado, presentarase en sobre aberto para que sexa datada e selada polo funcionario de correos.
5. Para os efectos de cómputo de prazos os rexistros dos centros docentes non son válidos, de conformidade co disposto no Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se crea o Rexistro Telemático da Xunta de Galicia e se regula a atención ao cidadán (DOG do 24).
Sétimo.-Pagamento aos centros educativos.
1. Unha vez recibida e comprobada a certificación de cada centro, segundo o anexo III, a Consellería de Educación e Ordenación Universitaria tramitará un pagamento pola cantidade que lle corresponda, que estará en función dos alumnos acollidos en cada curso e do importe da subvención por alumno segundo o punto terceiro desta orde.
2. A Dirección Xeral de Ordenación e Innovación Educativa poderá solicitar, en calquera momento do procedemento, as aclaracións ou documentación que considere necesaria dos centros docentes.
Oitavo.-Aboamento dos importes aos pais.
Unha vez que o centro reciba o importe da Consellería de Educación e Ordenación Universitaria deberá aboarlle a cada familia a contía que lle corresponda, mediante transferencia bancaria, cheque ou calquera outro medio que permita acreditar documentalmente o pagamento, nun prazo máximo de 15 días.
Noveno.-Documentación xustificativa.
Quedarán baixo a custodia da secretaría dos centros, á disposición dos órganos de fiscalización e control competentes, os anexos II, os xustificantes de pagamento, así como calquera outra documentación que derive da aplicación do establecido nesta orde.
Décimo.-Novas incorporación de alumnos que se queiran acoller ao programa.
Para o pagamento das novas incorporacións que se produzan ao longo do curso escolar ata o 31 de marzo de 2006, e que non se incluíran no pagamento inicial, utilizaranse os anexos II e III, empregando o mesmo procedemento previsto nos puntos quinto a oitavo desta orde, iniciándose os trámites para o seu pagamento a partir do día 1 de abril de 2006.
Décimo primeiro.-Financiamento do programa.
1. A Consellería de Educación e Ordenación Universitaria financiará a ampliación do programa con cargo á aplicación 55.02.323.A.480.0 por importe
de 7.370.375,00 euros do seu orzamento de gastos para o ano 2005 e de 368.518,75 euros para o ano 2006.
2. Non obstante, dado o carácter universal da axuda, se o importe establecido no parágrafo anterior non fose suficiente, a consellería establecerá as medidas necesarias para garantir a gratuidade dos libros para todos os alumnos acollidos ao programa, dentro das dispoñibilidades orzamentarias.
3. Os centros privados concertados recibirán os importes correspondentes, en calidade de entidades colaboradoras, de acordo co establecido nos artigos 28 a 32 do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia (DOG do 11 de decembro) e nos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia (DOG do 5 de novembro).
4. Para os efectos do convenio previsto no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, os centros privados concertados, que actúan como entidades colaboradoras, asinan o anexo III e asumen todas as obrigas e compromisos establecidos nesta lei, aceptando a consellería esta sinatura.
Décimo segundo.-Recursos.
Contra esta orde, que esgota a vía administrativa, os interesados poderán interpoñer recurso potestativo de reposición no prazo dun mes, contado a partir do día seguinte ao da publicación desta orde no Diario Oficial de Galicia, perante a conselleira de Educación e Ordenación Universitaria, segundo o disposto na Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben poderán presentar directamente recurso contencioso administrativo, perante o Tribunal Superior de Xustiza de Galicia, no prazo de dous meses contados a partir do día seguinte ao da publicación, conforme se establece na Lei 29/1998, do 13 de xullo, reguladora da xurisdición contencioso-administrativa (BOE do 14 de xullo).
Décimo terceiro.-Lexislación aplicable.
Para o non previsto nesta orde estarase ao disposto nos artigos 78 e 79 da Lei de réxime financeiro e orzamentario de Galicia, aprobada polo Decreto lexislativo 1/1999, do 7 de outubro (DOG do 5 de novembro), no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia (DOG do 11 de decembro) na Lei 38/2003, do 17 de novembro, xeral de subvencións (BOE do 18) e na Orde do 13 de maio de 2005 (DOG do 23).
Disposición adicional
Única.-As axudas concedidas a través do programa de gratuidade de libros de texto establecidas na presente orde serán incompatibles con calquera outra
axuda que se conceda para o mesmo fin, comprometéndose os beneficiarios ao reintegro á Administración de calquera outro importe recibido para a mesma finalidade.
Disposición transitoria
Única.-Os centros que non se acollan ao programa de gratuidade de libros de texto en 1º, 2º e/ou 5º de educación primaria non poderán adherirse ao programa nos cursos citados ata que transcorran catro anos desde a súa implantación ou se proceda á reposición total.
Disposicións derradeiras
Primeira.-Autorízase a Dirección Xeral de Ordenación e Innovación Educativa para ditar as resolucións necesarias para a aplicación e o desenvolvemento do establecido nesta orde.
Segunda.-A presente orde entrará en vigor ao día seguinte ao da súa publicación no Diario Oficial de Galicia.
Santiago de Compostela, 15 de setembro de 2005.
Laura Sánchez Piñón
Conselleira de Educación e Ordenación
Universitaria